ANC-jeugliga ontwrig Ahmed Kathrada-gedenkdiensAhmed Kathrada (Foto: Facebook) Die ANC-jeugliga het Sondagaand erge ontwrigting by die gedenkdiens van die ANC-strydros, Ahmed Kathrada, in KwaZulu-Natal veroorsaak. Dít ten spyte van ŉ interdik wat vroeër vandeesweek verkry is om te verseker dat die gedenkdiens nié ontwrig word nie. Hoewel talle van die honderde jeugligalede, wat hulle vroeër die dag by meer as 1 500 ander mense aangesluit het, sedert die aanvang van die diens sigbaar dronk was, het die rumoer begin toe die voormalige minister van finansies, Pravin Gordhan, sy toespraak wou lewer. Lede van die ANC-jeugliga het tydens Gordhan se toespraak telkens die ANC se provinsiale voorsitter, Sihle Zikalala, se opdragte verontagsaam om te bedaar. Gordhan het in sy boodskap gesê Kathrada se droom vir die land was een wat deur “die mense regeer” word. “Ek raai die jonger kamerade aan om Kathrada se soort aktivisme, én die aktivisme van ander kamerade, te bestudeer. Jy moet presies verstaan ​​watter soort aktivisme en demokrasie dit verg om die ANC aan die lewe te hou,” het hy gesê. Hy het ook gesê geen ander party buiten die ANC kan vertrou word met die welsyn van 55 miljoen Suid-Afrikaners nie. “Beginselvaste eenheid is belangrik. Ons wil ŉ ANC hê wat verbind is daartoe om jong mense werk, opleiding en sakegeleenthede te gee.” Hy is kort hierna deur ŉ jeugligalid onderbreek wat geskree het: “Dis my tyd om te praat, en joune om te luister.” Gordhan het geantwoord deur te sê “kom ons leef ons beginsels”. Die gehoor het hom toegejuig, terwyl die ANC-jeugliga hom uitgejou het. Hierna het lede van die jeugliga “Zuma, Zuma, Zuma” begin skree en “protesteer”, en Gordhan het sy toespraak stopgesit. Die ANC-jeugliga se provinsiale sekretaris, Thanduxulo Sabelo, moes die groep stilmaak voor polisie ingegryp het. Gordhan het sy toespraak voortgesit maar kortgeknip. Talle lede van die gehoor het die gedenkdiens verlaat omdat hulle gevrees het vir geweld en protes. Kathrada is op 27 Maart vanjaar in die ouderdom van 87 oorlede. Kathrada word oorleef deur sy vrou, Barbara Hogan (67), ook ŉ ANC-veteraan en voormalige minister.